钦定古今图书集成/历象汇编/历法典/第081卷 > 闰赋 张季友 > 授时历转神注式序 元杨桓
## 钦定古今图书集成/历象汇编/历法典/第081卷 > 闰赋 张季友 > 授时历转神注式序 元杨桓

近古历法，必注人事动作吉凶之说，其《式图》太岁统
吉凶之神于帙端，令人知一岁之向背也。又注“节气、
日躔及天道所向天德、月厌、月杀、月德、月合、月空、月
之六候三白图”于逐月之下，又令人知一月之向背
也。又注干支，于十日下注五行纳音，于干支下注“月
建十二”，于纳音下注“二十八宿”于月建下合是数者，
通取转神之名，以为吉凶之由。转神者，言其神随时
轮转，而无定位也。曰“是日遇某神，作某事吉，作某事
凶。”又注“《天恩》《天赦》《母仓》《天德》”、嫁娶、修宅等一切吉凶
宜忌杂法于其下，事之洪纤，一举足，一动手皆知所
以择地择时而行之也。然经涉世代，不免有去取失
当之弊，有司狃于习常，无所改正，亦已久矣。圣上以
聪明神算，统一六合万机之暇，因知《大明历》之度有
积久之差，乃更立太史院，命道德、艺明之神创置表
仪，测验推步，迎天道，揆日景，察往知来，研精极微，新
其历，而敕赐名曰《授时》。其以鸟、火、虚、昴为日中、宵中、
日永、日短之验，以正四时之遗制，盖不敢失于古。然
历注之义，谓吉凶应于人，皆有所动，年月日方之善
恶，不无乖于作善降祥、作不善降殃之理。虽然，至教
所寓，无往不存。原夫《历注》之初，亦所以教天下之敬
慎也。天下之事敬慎则致成而吉，否则致败而凶。历
注之义微矣哉！特患夫用知者知其流，而不能推其
源也。诚能推其原，其于作善降祥、作不善降殃之理，
浑然“为一体矣，复何乖之有？”今依旧式，为之损益立
辞，太重者轻之，阙脱者补之，衍馀者损之，位置失当
者移之，事涉鄙俚者删之。既成，定为《转神》一卷，上中
下注式一十二卷。上以备御用，中以备青宫之用，下
以授庶官及亿兆之民也。呜呼！自古圣人之受天命，
其于天之所以仁万物者，无不致其极也。《授时历》存
近古。转神之注于日下。使人趋吉而远凶。亦所以资圣主仁亿兆之大端欤。